Решение на Общия съд от 8 юли 2020 г. — CA Consumer Finance/ЕЦБ
(Дело T-578/18)1
(Икономическа и парична политика — Пруденциален надзор над кредитните институции — Член 18, параграф 1 от Регламент (ЕС) № 1024/2013 — Административна имуществена санкция, наложена от ЕЦБ на кредитна институция — Член 26, параграф 3, първа алинея от Регламент (ЕС) № 575/2013 — Продължено нарушение на изискванията за собствен капитал — Нарушение поради небрежност — Право на защита — Размер на санкцията — Задължение за мотивиране)
Език на производството: френски
Страни
Жалбоподател: CA Consumer Finance (Маси, Франция) (представители: A. Champsaur и A. Delors, avocates)
Ответник: Европейска централна банка (представители: C. Hernández Saseta, A. Pizzolla и D. Segoin)
Предмет
Жалба на основание член 263 ДФЕС с искане за отмяна на Решение ECB/SSM/2018-FRCAG-77 на ЕЦБ от 16 юли 2018 г., прието на основание член 18, параграф 1 от Регламент (ЕС) № 1024/2013 на Съвета от 15 октомври 2013 година за възлагане на Европейската централна банка на конкретни задачи относно политиките, свързани с пруденциалния надзор над кредитните институции (ОВ L 287, 2013 г., стр. 63) и с което се налага административна имуществена санкция в размер на 200 000 EUR за продължено нарушение на изискванията за собствен капитал по член 26, параграф 3 от Регламент (ЕС) № 575/2013 на Европейския парламент и на Съвета от 26 юни 2013 година относно пруденциалните изисквания за кредитните институции и инвестиционните посредници и за изменение на Регламент (ЕС) № 648/2012 (ОВ L 176, 2013 г., стр. 1 и поправки в ОВ L 208, 2013 г., стр. 68 и ОВ L 321, 2013 г., стр. 6)
Диспозитив
Отменя решение ECB/SSM/2018-FRCAG-77 на Европейската централна банка (ЕЦБ) от 16 юли 2018 г. в частта, с която налага на CA Consumer Finance административна имуществена санкция в размер на 200 000 EUR.
Отхвърля жалбата в останалата ѝ част.
Осъжда CA Consumer Finance да понесе направените от него съдебни разноски.
Осъжда ЕЦБ да понесе направените от нея съдебни разноски.
____________
1     ОВ C 436, 3.12.2018 г.